قوبا خانلیغی‌نین اؤز داخیلینده وضعیت او قدر ده یاخشی دئییلدی. ۱۸۰۰-جو ایلده داغیستاندا تاخیل چاتیشمازلیغی یارانمیش و آجلیق یارانمیشدی. تجیلی اولاراق داغیستانی تاخیللا تأمین ائتمک لازیم ایدی. او واخت قوبادا یاخشی محصول یئتیشدیریلدیگیندن، تارکی شامخالی‌نین گؤستریشی ایله، اورادان تاخیل داشینماسی اۆچون ۴۰۰ آرابا گؤندریلدی، شیخ علی خاندان بیر قدر ناراضی اولان دربندلیلر همین آرابالارین اؤز تورپاقلاریندان کئچیب قوبایا گئتمه‌سینه یول وئرمه‌دیلر. بو مسله‌نی ائشیدن شیخ علی خان دربند اهالیسینی جزالاندیرماق قرارینا گلدی. او، محمد حسین بیین عوضینه باجیسینی دربند نایبی تعیین ائتدی، عئینی زاماندا اهالی ایچریسینده نوفوذونو نظره آلیب سلطان بیگ بایاتی دربند نایبی‌نین کؤمکچیسی تعیین ائتدی. لاکین قاضی‌قوموقلو ۲. سورخای خان بو وضعیتله راضیلاشمایاراق، شیخ علی خان قوبایا گلدیکدن آز سونرا حسن خانی قایتاقدان اؤز یانینا چاغیرمیش و مای آیی‌نین سونوندا دربندی یئنیدن اله کئچیرمیشدی. سورخای خان حسن خانی دربند حاکیملیگینه برپا ائده‌رک، اؤزو مولکلرینه قاییتدی.